CELEX: 32014D0196
Language: el
Date: 2014-02-18 00:00:00
Title: 2014/196/ΕΕ: Εκτελεστική απόφαση του Συμβουλίου, της 18ης Φεβρουαρίου 2014 , για την έγκριση της επικαιροποίησης του προγράμματος μακροοικονομικής προσαρμογής της Πορτογαλίας

10.4.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 107/59
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 18ης Φεβρουαρίου 2014
   για την έγκριση της επικαιροποίησης του προγράμματος μακροοικονομικής προσαρμογής της Πορτογαλίας
   (2014/196/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 472/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ενίσχυση της οικονομικής και δημοσιονομικής εποπτείας των κρατών μελών στη ζώνη του ευρώ τα οποία αντιμετωπίζουν ή απειλούνται από σοβαρές δυσκολίες αναφορικά με τη χρηματοοικονομική τους σταθερότητα (1), και ιδίως το άρθρο 7 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 472/2013 ισχύει για τα κράτη μέλη που έχουν ήδη λάβει χρηματοδοτική συνδρομή, συμπεριλαμβανομένων εκείνων του Ευρωπαϊκού Μηχανισμού Χρηματοοικονομικής Σταθεροποίησης (ΕΜΧΣ) και/ή του Ευρωπαϊκού Ταμείου Χρηματοοικονομικής Σταθερότητας (ΕΤΧΣ), κατά τη χρονική στιγμή της έναρξης της ισχύος του.
            
         
               (2)
            
            
               Ο κανονισμός (ΕΕ) αριθ. 472/2013 ορίζει κανόνες για την έγκριση προγράμματος μακροοικονομικής προσαρμογής για τα κράτη μέλη που λαμβάνουν την εν λόγω χρηματοδοτική συνδρομή, οι οποίοι εφαρμόζονται σε συνδυασμό με τις διατάξεις του κανονισμού (ΕΕ) αριθ. 407/2010 του Συμβουλίου (2) για τη θέσπιση του Ευρωπαϊκού Μηχανισμού Χρηματοοικονομικής Σταθεροποίησης (ΕΜΧΣ), όταν το οικείο κράτος μέλος λαμβάνει βοήθεια από το ΕΤΧΣ και από άλλες πηγές.
            
         
               (3)
            
            
               Στην Πορτογαλία έχει χορηγηθεί χρηματοδοτική συνδρομή από τον ΕΜΧΣ, με την εκτελεστική απόφαση 2011/344/ΕΕ του Συμβουλίου (3), και από το ΕΤΧΣ.
            
         
               (4)
            
            
               Για λόγους συνοχής, η έγκριση της επικαιροποίησης του προγράμματος μακροοικονομικής προσαρμογής για την Πορτογαλία βάσει του κανονισμού (ΕΕ) αριθ. 472/2013 θα πρέπει να γίνει με αναφορά στις σχετικές διατάξεις της εκτελεστικής απόφασης 2011/344/ΕΕ.
            
         
               (5)
            
            
               Σύμφωνα με το άρθρο 3 παράγραφος 10 της εκτελεστικής απόφασης 2011/344/ΕΕ, η Επιτροπή προέβη, από κοινού με το ΔΝΤ και σε συνεργασία με την ΕΚΤ, στη δέκατη επισκόπηση της προόδου που πραγματοποίησαν οι αρχές της Πορτογαλίας όσον αφορά την υλοποίηση των συμφωνηθέντων μέτρων στο πλαίσιο του προγράμματος μακροοικονομικής προσαρμογής, καθώς και την αποτελεσματικότητα και τον κοινωνικοοικονομικό αντίκτυπο των μέτρων αυτών. Ως συνέπεια αυτής της επισκόπησης, απαιτείται να γίνουν αλλαγές στο υφιστάμενο πρόγραμμα μακροοικονομικής προσαρμογής.
            
         
               (6)
            
            
               Οι αλλαγές αυτές καθορίζονται στις σχετικές διατάξεις της εκτελεστικής απόφασης 2011/344/ΕΕ, όπως τροποποιήθηκε με την εκτελεστική απόφαση 2014/197/ΕΕ του Συμβουλίου, της 18ης Φεβρουαρίου 2014, για την τροποποίηση της εκτελεστικής απόφασης 2011/344/ΕΕ για τη χορήγηση ενωσιακής χρηματοδοτικής ενίσχυσης στην Πορτογαλία (4),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνονται τα μέτρα που προβλέπονται στο άρθρο 3 παράγραφοι 8 και 9 της εκτελεστικής απόφασης 2011/344/ΕΕ, τα οποία πρέπει να ληφθούν από την Πορτογαλία ως μέρος του προγράμματος μακροοικονομικής προσαρμογής της.
   Άρθρο 2
   Η παρούσα απόφαση παράγει αποτελέσματα την ημέρα κοινοποιήσεώς της.
   Άρθρο 3
   Η παρούσα απόφαση απευθύνεται στην Πορτογαλική Δημοκρατία
   
      Βρυξέλλες, 18 Φεβρουαρίου 2014.
      
         
            Για το Συμβούλιο
         
         
            Ο Πρόεδρος
         
         Γ. ΣΤΟΥΡΝΆΡΑΣ
      
   
   
      (1)  ΕΕ L 140 της 27.5.2013, σ. 1.
   
      (2)  Κανονισμός (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (ΕΕ L 118 της 12.5.2010, σ. 1).
   
      (3)  Εκτελεστική απόφαση 2011/344/ΕΕ του Συμβουλίου, της 17ης Μαΐου 2011, για τη χορήγηση ενωσιακής χρηματοδοτικής ενίσχυσης στην Πορτογαλία (ΕΕ L 159 της 17.6.2011, σ. 88).
   
      (4)  Βλέπε σελίδα 61 της παρούσας Επίσημης Εφημερίδας.